L'article 119.2 de l'Estatut d'autonomia de Catalunya atribueix la competència exclusiva a la Generalitat de Catalunya en matèria de pesca marítima en aigües interiors i la regulació i gestió dels recursos pesquers.
La Llei 2/2010, de 18 de febrer, de pesca i acció marítimes, estableix a l'article 25 que el departament competent en matèria de pesca i acció marítimes, per ordre de la persona titular, amb l'objectiu de protegir i recuperar els recursos marins, pot establir fons mínims i vedes temporals o zonals que comportin la limitació o la prohibició de l'exercici de les activitats pesqueres o marisqueres.
El Decret 81/1988, de 10 de març, pel qual es regula la pesca d'arrossegament de fons al litoral català, modificat pel Decret 160/1993, d'1 de juny, determina l'àmbit d'aplicació a les aigües interiors del mar territorial de Catalunya de la pesca en la modalitat d'arrossegament de fons al litoral català.
La disposició final primera del Decret 81/1988 esmentat faculta el conseller o la consellera d'Agricultura, Ramaderia i Pesca perquè dicti les normes que calguin per al desplegament d'aquest Decret.
En aquest marc normatiu, l'objecte d'aquesta Ordre és l'aturada biològica de la modalitat d'arrossegament a les aigües interiors d'un tram de la costa de Catalunya.
Les aturades biològiques han estat un dels eixos d'actuació de la Política pesquera comuna de la Unió Europea en relació amb la reducció de l'esforç pesquer, i ha facilitat la reproducció i la supervivència durant els estadis de repoblament d'alevins d'algunes de les espècies objectiu de l'arrossegament i altres modalitats pesqueres.
A Catalunya i a la resta del Mediterrani espanyol aquest tipus de mesures de gestió pesquera s'estan duent a terme amb efectivitat contrastada des de l'any 1991.
Per a l'any 2014 s'ha iniciat el programa de vedes amb la publicació de l'Ordre AAM/342/2013, de 20 de desembre, per la qual s'estableixen períodes de veda per a la modalitat de pesca d'arrossegament en determinades zones del litoral de Catalunya durant l'any 2014 i s'ha continuat amb la publicació de l'Ordre del conseller d'Agricultura, Ramaderia, Pesca, Alimentació i Medi Natural de 3 de març de 2014.
Amb la present Ordre es conclou el programa de vedes de la modalitat d'arrossegament per a 2014 havent efectuat una paralització temporal de tota la flota d'arrossegament amb port base a Catalunya i el tancament temporal de tota la costa catalana.
L'establiment dels períodes de pesca continguts en aquesta disposició han estat consultats al sector pesquer català i s'han atès les consideracions manifestades per la Federació Nacional Catalana de Confraries de Pescadors.
El Decret 200/2010, de 27 de desembre, de creació, denominació i determinació de l'àmbit de competències dels departaments de l'Administració de la Generalitat de Catalunya, atribueix a l'article 3.9.3 l'exercici de la competència en matèria de polítiques de pesca al Departament d'Agricultura, Ramaderia, Pesca, Alimentació i Medi Natural.
El Decret 270/2013, 23 de desembre, de reestructuració del Departament d'Agricultura, Ramaderia, Pesca, Alimentació i Medi Natural, disposa al seu article 49.1 d) com una de les funcions de la Direcció General de Pesca i Afers Marítims la d'impulsar la regulació normativa en matèria d'ordenació pesquera, gestió dels recursos marins, de les zones de protecció pesquera o marisquera i altres mesures de protecció dels recursos marins.
En conseqüència, d'acord amb el que disposen els articles 39.3 i 40 de la Llei 13/2008, de 5 de novembre, de la presidència de la Generalitat i del Govern, a proposta de la Direcció General de Pesca i Afers Marítims, i en ús de les atribucions que m'han estat conferides,
Dins les aigües interiors de Catalunya i per a la modalitat de pesca d'arrossegament, s'estableix per al tram litoral central de les comarques de Barcelona la zona i el període de veda següents:
Àrea marítima compresa entre la demora de 155o, traçada des de la punta de Sant Genís, en situació 41o 30' de latitud nord i 2o 23'4 de longitud est i la demora de 147o, traçada des de Torre Barona, en situació 41o 15'9 de latitud nord i 1o 57'7 de longitud est, des del dia 2 de juny fins al 30 de juny de 2014, ambdós inclosos.
Aquesta disposició entrarà en vigor l'endemà de la publicació al Diari Oficial de la Generalitat de Catalunya.